CELEX: 32021D0942
Language: ro
Date: 2021-06-10 00:00:00
Title: Decizia de punere în aplicare (UE) 2021/942 a Comisiei din 10 iunie 2021 de stabilire a normelor de aplicare a Directivei 2006/112/CE a Consiliului în ceea ce privește stabilirea listei țărilor terțe cu care Uniunea a încheiat un acord privind asistența reciprocă având un domeniu de aplicare similar cu cel al Directivei 2010/24/UE a Consiliului și al Regulamentului (UE) nr. 904/2010 al Consiliului

11.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 205/80
               
            
         DECIZIA DE PUNERE ÎN APLICARE (UE) 2021/942 A COMISIEI
         din 10 iunie 2021
         de stabilire a normelor de aplicare a Directivei 2006/112/CE a Consiliului în ceea ce privește stabilirea listei țărilor terțe cu care Uniunea a încheiat un acord privind asistența reciprocă având un domeniu de aplicare similar cu cel al Directivei 2010/24/UE a Consiliului și al Regulamentului (UE) nr. 904/2010 al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 369m alineatul (3),
         întrucât:
         
                     (1)
                  
                  
                     Funcționarea pieței interne, globalizarea și schimbările tehnologice au condus la o creștere explozivă a comerțului electronic și, prin urmare, a livrărilor de bunuri și servicii la distanță în statele membre de la furnizori stabiliți fie într-un alt stat membru, fie din teritorii terțe sau țări terțe.
                  
               
                     (2)
                  
                  
                     Directiva 2006/112/CE a fost modificată prin Directivele (UE) 2017/2455 (2) și (UE) 2019/1995 (3) pentru a adapta sistemul taxei pe valoarea adăugată (TVA) la comerțul electronic prin asigurarea colectării eficace și eficiente a TVA prin reducerea la minimum a sarcinii administrative atât pentru persoanele impozabile, cât și pentru administrațiile fiscale și pentru modernizarea cadrului juridic privind TVA pentru comerțul electronic transfrontalier dintre întreprinderi și consumatori.
                  
               
                     (3)
                  
                  
                     În temeiul articolului 369m alineatul (1) litera (c), statele membre trebuie să permită oricărei persoane impozabile stabilite într-o țară terță cu care Uniunea a încheiat un acord de asistență reciprocă al cărui domeniu de aplicare este similar celui al Directivei 2010/24/UE a Consiliului (4) și al Regulamentului (UE) nr. 904/2010 al Consiliului (5) să utilizeze regimul special atunci când efectuează vânzări de bunuri la distanță din țara terță respectivă, fără a fi necesar să fie reprezentat de un intermediar stabilit în Uniune.
                  
               
                     (4)
                  
                  
                     Un acord între Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată (6) a intrat în vigoare la 1 septembrie 2018.
                  
               
                     (5)
                  
                  
                     Acest acord are un domeniu de aplicare similar cu cel al Directivei 2010/24/UE și al Regulamentului (UE) nr. 904/2010, deoarece stabilește un sistem comun de cooperare, în special în ceea ce privește schimbul de informații, pentru a permite autorităților responsabile cu aplicarea legislației în materie de TVA să își acorde reciproc asistență pentru a asigura respectarea legislației respective și pentru a proteja veniturile din TVA. Acordul oferă, de asemenea, asistență pentru asigurarea unei evaluări corecte a TVA, pentru combaterea fraudei în materie de TVA și pentru recuperarea creanțelor legate de TVA. Acordul conține norme și proceduri pentru cooperarea administrativă și asistența în materie de recuperare care sunt similare cu normele și procedurile prevăzute în Directiva 2010/24/UE și în Regulamentul (UE) nr. 904/2010 și stabilește obligații pentru autoritățile competente de a se sprijini reciproc la un nivel echivalent cu cel al Directivei 2010/24/UE și al Regulamentului (UE) nr. 904/2010.
                  
               
                     (6)
                  
                  
                     Prin urmare, Regatul Norvegiei ar trebui să fie inclus pe listă ca țară terță cu care Uniunea a încheiat un acord privind asistența reciprocă menționat la articolul 369m alineatul (1) litera (c) din Directiva 2006/112/CE.
                  
               
                     (7)
                  
                  
                     Întrucât dispozițiile de fond relevante ale Directivei 2006/112/CE se aplică de la 1 iulie 2021, este oportun ca prezenta decizie să se aplice de la data respectivă.
                  
               
                     (8)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru cooperare administrativă,
                  
               ADOPTĂ PREZENTA DECIZIE:
         
            Articolul 1
            Țara terță cu care Uniunea a încheiat un acord privind asistența reciprocă având un domeniu de aplicare similar cu cel al Directivei 2010/24/UE și al Regulamentului (UE) nr. 904/2010 este Regatul Norvegiei.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
            Aceasta se aplică de la 1 iulie 2021.
         
         
            Adoptată la Bruxelles, 10 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 11.12.2006, p. 1.
         
            (2)  Directiva (UE) 2017/2455 a Consiliului din 5 decembrie 2017 de modificare a Directivei 2006/112/CE și a Directivei 2009/132/CE în ceea ce privește anumite obligații privind taxa pe valoarea adăugată pentru prestările de servicii și vânzările de bunuri la distanță (JO L 348, 29.12.2017, p. 7).
         
            (3)  Directiva (UE) 2019/1995 a Consiliului din 21 noiembrie 2019 de modificare a Directivei 2006/112/CE în ceea ce privește dispozițiile referitoare la vânzările de bunuri la distanță și anumite livrări interne de bunuri (JO L 310, 2.12.2019, p. 1).
         
            (4)  Directiva 2010/24/UE a Consiliului din 16 martie 2010 privind asistența reciprocă în materie de recuperare a creanțelor legate de impozite, taxe și alte măsuri (JO L 84, 31.3.2010, p. 1).
         
            (5)  Regulamentul (UE) nr. 904/2010 al Consiliului din 7 octombrie 2010 privind cooperarea administrativă și combaterea fraudei în domeniul taxei pe valoarea adăugată (JO L 268, 12.10.2010, p. 1).
         
            (6)  JO L 195, 1.8.2018, p. 3.